
A klinikai és kognitív, pszichometriai tünettan nyugalmi funkcionális képalkotó biomarkerei sclerosis multiplexben szenvedő betegekben

Kulcsszavak: sclerosis multiplex; funkcionális mágneses rezonancia képalkotás; klinikai tünettan; agyi időbeli állapotok; modell nélküli megközelítés
Bevezetés: A sclerosis multiplex betegség során kialakuló klinikai tünettan kialakulásában nem csak a betegség során létrejövő strukturális agyi károsodás, hanem azzal összefüggően a vér oxigénszint-függő (BOLD) jel, illetve a nyugalmi hálózatok funkcionális kapcsolatainak megváltozása is szerepet játszik. A BOLD jel karakterisztikája és a betegség tünettan közötti összefüggés kevésbé feltérképezett a szakirodalomban.
Módszerek: Kutatásunkba 56 relapszáló-remittáló kórformában szenvedő beteget vontunk be. A betegek nyugalmi funkcionális mágneses rezonancia (rs-fMRI) felvételeiből BOLD jel varianciát számoltunk. Varianca alapján alacsony és magas variabilitású csoportot hoztunk létre K-átlag klaszterezéssel. A két klaszter állapotleíró változói és a klinikai tünettan közötti összefüggést, illetve a két csoport funkcionális konnektivitás eltéréseit non-parametrikus permutációs teszttel vizsgáltuk.
Eredmények: A klinikai állapot súlyosságának mértéke, a fáradékonyság, szorongás és nyelvi munkamemória pontszámok összefüggést mutattak a bal oldali szomatomoros és vizuális területek, a jobb oldali limbikus és default mode hálózat, illetve a kétoldali figyelmi hálózatok területeinek BOLD jel variancia jellemzőivel. A két klaszter eltérő erősségű funkcionális konnektivitást mutatott számos terület között. A depresszió és fáradékonyság pontszámai főleg az alacsony BOLD jel variabilitású, míg a szorongás mértéke a magas BOLD jel variabilitású területek konnektivitásával mutatott összefüggést. Mindkét csoportban eltérő régiókban találtunk összefüggést a csoportra jellemző funkcionális konnektivitás erősség és klinikai paraméterek kapcsolatának vizsgálata során.
Megbeszélés: Jelen vizsgálatunkban összefüggést mutattunk ki a BOLD jel variancia mértéke és a klinikai tünetek súlyossága között sclerosis multiplexben szenvedő betegekben. Kutatásunk által mélyebb betekintést nyerhetünk a betegség pontos patomechanizmusába az idegi aktivitás dinamizmusának, változásainak megismerésén keresztül. Továbbá, a BOLD jel variancia vizsgálata új, betegségspecifikus rs-fMRI biomarker azonosítását teheti lehetővé.
 



